CELEX: 32016L2037
Language: bg
Date: 2016-11-21 00:00:00
Title: Директива (ЕС) 2016/2037 на Комисията от 21 ноември 2016 година за изменение на Директива 75/324/ЕИО на Съвета по отношение на максималното допустимо налягане на аерозолните опаковки и за адаптиране на разпоредбите ѝ за етикетирането към Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси (Текст от значение за ЕИП )

22.11.2016   
            
            
               BG
            
            
               Официален вестник на Европейския съюз
            
            
               L 314/11
            
         ДИРЕКТИВА (ЕС) 2016/2037 НА КОМИСИЯТА
   от 21 ноември 2016 година
   за изменение на Директива 75/324/ЕИО на Съвета по отношение на максималното допустимо налягане на аерозолните опаковки и за адаптиране на разпоредбите ѝ за етикетирането към Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 75/324/ЕИО на Съвета от 20 май 1975 г. относно сближаване на законодателствата на държавите членки, свързани с аерозолни опаковки (1), и по-специално член 5 от нея,
   като има предвид, че:
   
               (1)
            
            
               В Директива 75/324/ЕИО са определени правила за пускането на пазара на аерозолните опаковки. С нея са хармонизирани изискванията към безопасността на аерозолните опаковки, включително изискванията към номиналните обеми, пълненето и към другите опасности във връзка с налягането, както и изискванията към етикетирането на аерозолните опаковки, които са в обхвата на Директивата и са пуснати на пазара съгласно разпоредбите ѝ.
            
         
               (2)
            
            
               В последните години техническият прогрес и иновациите доведоха до разработването на аерозолни опаковки с иновативни незапалими компоненти, основно сгъстени газове, като азот, сгъстен въздух или въглероден диоксид. Въпреки това сегашното максимално допустимо налягане на аерозолните опаковки, което е предвидено от Директива 75/324/ЕИО, ограничава разработването на аерозолни опаковки с незапалими компоненти, тъй като оказва отрицателно въздействие върху ефективността на пръскане на тези аерозолни опаковки през срока им на употреба. По-специално спадът на налягането на такива аерозолни опаковки при употребата им води до не толкова ефективно използване на съдържанието им и до значително влошаване на характеристиките им.
            
         
               (3)
            
            
               С Директива 2008/47/ЕО на Комисията (2) се увеличи максималното допустимо налягане на аерозолните опаковки с незапалим компонент от 12 на 13,2 bar — максималното налягане към онзи момент, при което беше гарантирана безопасността. Въпреки това последващият технически прогрес и иновациите дават възможност за нова адаптация на тази пределна стойност, без да се засяга безопасността на такива аерозолни опаковки. По тази причина е възможно да се разреши ново увеличение, за да се подобрят дебитът и качеството на пръскане на такива аерозолни опаковки, пускани на пазара, като така се гарантира по-голям и по-ефективен избор на потребителите.
            
         
               (4)
            
            
               Увеличението на допустимото налягане на аерозолните опаковки с незапалим компонент ще даде по-голям избор на производителите и така ще осигури възможността за използване на тези аерозолни опаковки за повече приложения. Съответно това ще позволи да се премине, доколкото е възможно, от запалими към незапалими компоненти, като по този начин ще се подобрят ефикасността и екологичните показатели на аерозолните опаковки, като едновременно с това ще се гарантират същите нива на безопасност, като осигурените понастоящем с Директива 75/324/ЕИО.
            
         
               (5)
            
            
               С Регламент (ЕО) № 1272/2008 на Европейския парламент и на Съвета (3) се предвижда хармонизиране на класифицирането и етикетирането на веществата и смесите в рамките на Съюза. Въпреки че с Директива 2013/10/ЕС на Комисията (4) се уеднаквиха разпоредбите за етикетирането от Директива 75/324/ЕИО с тези от посочения регламент, е необходима нова адаптация, за да се вземат предвид последващите изменения, предвидени с Регламент (ЕС) № 487/2013 на Комисията (5). По тази причина е целесъобразно да се увеличат правната яснота и съгласуваността с изискванията към етикетирането от Регламент (ЕО) № 1272/2008, без обаче да се налагат нови задължения.
            
         
               (6)
            
            
               Поради това Директива 75/324/ЕИО следва да бъде съответно изменена.
            
         
               (7)
            
            
               Тъй като увеличението на максималното допустимо налягане на аерозолните опаковки с незапалими компоненти няма да доведе до никакви нови задължения за производителите, а само осигурява допълнителен избор в случай на употреба на незапалими компоненти, не е необходимо да се предвиди преходен период.
            
         
               (8)
            
            
               Необходимо е да се гарантира, че новите законодателни разпоредби се прилагат от една и съща дата за всички държави членки независимо от датата на транспониране.
            
         
               (9)
            
            
               Предвидените в настоящата директива мерки са в съответствие със становището на Комитета за адаптиране към техническия прогрес на Директивата за аерозолни опаковки,
            
         ПРИЕ НАСТОЯЩАТА ДИРЕКТИВА:
   Член 1
   Изменения на Директива 75/324/ЕИО
   Приложението към Директива 75/324/ЕИО се изменя, както следва:
   
               а)
            
            
               точка 2.2 се заменя със следното:
               „2.2.   Етикетиране
               
               Без да се засяга Регламент (ЕО) № 1272/2008, на видимо място на аерозолните опаковки трябва да се постави следната четлива и неизтриваема маркировка:
               
                           а)
                        
                        
                           когато аерозолът е класифициран като „незапалим“ в съответствие с критериите в точка 1.9, сигналната дума „Внимание“ и другите елементи от етикета за аерозолите от категория 3, предвидени в таблица 2.3.1 от приложение I към Регламент (ЕО) № 1272/2008;
                        
                     
                           б)
                        
                        
                           когато аерозолът е класифициран като „запалим“ в съответствие с критериите в точка 1.9, сигналната дума „Внимание“ и другите елементи от етикета за аерозолите от категория 2, предвидени в таблица 2.3.1 от приложение I към Регламент (ЕО) № 1272/2008;
                        
                     
                           в)
                        
                        
                           когато аерозолът е класифициран като „изключително запалим“ в съответствие с критериите в точка 1.9, сигналната дума „Опасно“ и другите елементи от етикета за аерозолите от категория 1, предвидени в таблица 2.3.1 от приложение I към Регламент (ЕО) № 1272/2008;
                        
                     
                           г)
                        
                        
                           когато аерозолната опаковка е потребителски продукт, препоръката за безопасност P102, предвидена в част 1, таблица 6.1 от приложение IV към Регламент (ЕО) № 1272/2008;
                        
                     
                           д)
                        
                        
                           други допълнителни предпазни инструкции за употреба, които предупреждават потребителите за специфичните опасности във връзка с продукта; ако аерозолната опаковка се придружава от отделни инструкции за употреба, последните трябва също да включват тези предупреждения.“;
                        
                     
         
               б)
            
            
               точка 3.1.2 се заменя със следното:
               
                           „3.1.2
                        
                        
                           При температура 50 °C налягането в аерозолната опаковка не трябва да превишава стойностите, предвидени в следващата таблица, в зависимост от съдържанието на газове в аерозолната опаковка:
                           
                                       Съдържание на газове
                                    
                                    
                                       Налягане при 50 °C
                                    
                                 
                                       Втечнен газ или газова смес с граница на запалимост с въздуха при температура 20 °C и нормално налягане от 1,013 bar
                                    
                                    
                                       12 bar
                                    
                                 
                                       Втечнен газ или газова смес без граница на запалимост с въздуха при температура 20 °C и нормално налягане от 1,013 bar
                                    
                                    
                                       13,2 bar
                                    
                                 
                                       Сгъстени газове или разтворени под налягане газове без граница на запалимост с въздуха при температура 20 °C и нормално налягане от 1,013 bar
                                    
                                    
                                       15 bar“
                                    
                                 
                     
         Член 2
   Транспониране
   1.   Държавите членки приемат и публикуват не по-късно от 12 декември 2017 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби от 12 февруари 2018 г.
   Когато държавите членки приемат тези разпоредби, в тях се съдържа позоваване на настоящата директива или са придружени от такова позоваване при официалното им публикуване. Условията и редът на позоваване се определят от държавите членки.
   2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Влизане в сила
   Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
   Адресати на настоящата директива са държавите членки.
   
      Съставено в Брюксел на 21 ноември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 147, 9.6.1975 г., стр. 40.
   
      (2)  Директива 2008/47/ЕО на Комисията от 8 април 2008 г. за изменение, с цел адаптиране към техническия прогрес, на Директива 75/324/ЕИО на Съвета относно сближаване на законодателствата на държавите членки, свързани с аерозолни опаковки (ОВ L 96, 9.4.2008 г., стр. 15).
   
      (3)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси (ОВ L 353, 31.12.2008 г., стр. 1).
   
      (4)  Директива 2013/10/ЕС на Комисията от 19 март 2013 г. за изменение на Директива 75/324/ЕИО на Съвета относно сближаване на законодателствата на държавите членки, свързани с аерозолни опаковки, с цел адаптиране на разпоредбите ѝ за етикетиране към Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси (ОВ L 77, 20.3.2013 г., стр. 20).
   
      (5)  Регламент (ЕС) № 487/2013 на Комисията от 8 май 2013 г. за изменение с цел адаптиране към научно-техническия прогрес на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси (ОВ L 149, 1.6.2013 г., стр. 1).